আফ্রিকায়_ইসলাম
যুক্তরাষ্ট্রের জর্জ টাউন বিশ্ববিদ্যালয়ের প্রফেসর জন এল এসপসিটো লিখেছেন, ‘‘আফ্রিকা ও দক্ষিণ-পূর্ব এশিয়াতে ইসলাম মূলত ইসলামের সেনাবাহিনীর দ্বারা নয়, সুফী ভ্রাতৃসংঘ ও সওদাগরদের মাধ্যমে প্রচারিত হয়। (দি ইসলামিক থ্রেট, পৃষ্ঠা ৩৭) স্যার উইলিয়াম মুইর লেখেন, ‘‘এ ব্যাপারে কোন প্রশ্ন নেই যে ইসলাম খাঁটি একত্ববাদ এবং ইনসাফ ও মানবতার ওপর ভিত্তি করে যে মূল বিধান দিয়েছে তা দিয়ে যেসব নৃতাত্ত্বিক গোষ্ঠী মূর্তিপূজা এবং ভূতপ্রেত পিশাচ পূজায় লিপ্ত, যেমন মধ্য আফ্রিকার জনগোষ্ঠীসমূহ, তাদেরকে উপরের দিকে টেনে তোলে। আর কোনো কোনো দিকে বিশেষ করে ব্যবহার চাল চলনের বিষয়ে এইসব জনগোষ্ঠীর নৈতিকতার বাস্তব উন্নতি করেছে।’’ (‘‘মোহামেট ইন ইসলাম’’, লন্ডন, ১৮৯৫, পৃষ্ঠা ২৪৬)। প্রখ্যাত ইতিহাসবিদ এ জে টয়েনবি মন্তব্য করেছেন, ‘‘যদি কখনও এই এলাকাগুলোতে (মধ্য আফ্রিকা ও ইন্দোনেশিয়াতে) এখানকার স্থানীয় জনসাধারণ আধ্যাত্মিকতা দিয়ে নিজেদের পূরণ করতে সক্ষম হয়ে থাকে, তাহলে ইসলামী আদর্শই তাদের আধ্যাত্মিক শূন্যতাকে পূরণ করেছে।’’ (সিভিলাইজেশন অন ট্রায়াল, নিউ ইয়র্ক, ১৯৪৮, পৃষ্ঠা ২০৭-২০৮)। আফ্রিকার প্রতিটি রাষ্ট্রে ইসলাম ও মুসলমান সম্পর্কে বিস্তারিত লেখার সুযোগ এখানে আমরা শুধু সামান্য কিছু গুরুত্বপূর্ণ বিষয় তুলে ধরব। খৃস্টধর্ম প্রচারের উপর স্টিফেন নেইল লিখেছেন : ‘‘এ হিস্টরি অব দি ক্রিশ্চিয়ান মিশনস’’ (পেনগুইন, ১৯৬৪)। নেইল একজন বৃটিশ খৃস্টান মিশনারি। তবে তিনি জার্মানির হামবুর্গ বিশ্ববিদ্যালয়ে ১৯৬২ সালে ‘‘প্রফেসর অব মিশনস এন্ড একুমেনিকাল থিওলজি’’ পদে কাজ করেন। নেইল তাঁর বইয়ে গর্বের সঙ্গে লেখেন, ‘‘খৃস্টান ধর্মের অণুসারী রয়েছে পৃথিবীর সব জনগোষ্ঠীর ভিতর' সংস্কৃতিবান পাশ্চাত্যবাসী থেকে অস্ট্রেলিয়ার আদিবাসী পর্যন্ত। পৃথিবীর এমন কোনো ধর্ম নেই যেখান থেকে খৃস্টান হয় নাই। আর এটা আগে পৃথিবীর ইতিহাসে হয় নাই। ১৯৪২ সালে ক্যান্টারবারীর আর্চবিশপ উইলিয়াম টেমপল (১৮৮১-১৯৪৪) তাঁর সেই পদ পাওয়ার দিনে ধর্মীয় বক্তৃতায় বলেছিলেন যে, এই বিশ্বব্যাপী খৃস্টধর্ম প্রচার হয় গত আড়াইশ' বছরের ভিতর।’’ (পৃষ্ঠা ১৫)। উপরের মন্তব্যে এটা স্পষ্ট হয় যে, রোমান খৃস্টানদের সামরিক পতনের পর বর্তমান যুগে যে ব্যাপক খৃস্টধর্ম প্রচার হয় তার মূলে ছিল পশ্চিম ইউরোপ যখন আমেরিকা মহাদেশে, এশিয়া ও আফ্রিকায় সামরিক কর্তৃত্ব বসালো। পাশ্চাত্যের অস্ত্র ও সরকার যে খৃস্টান মিশনারিদের সাহায্য করেছে তা স্পষ্ট। স্টিফেন নেইল বলেন, ‘‘ইসলামি দুনিয়ায় বাইবেলের তেমন প্রভাব পড়ে নাই। উষ্ণ আফ্রিকায় ইসলামের শক্তি ও অসহনীয় আবহাওয়ার জন্য পশ্চিমা মানুষদের (অর্থাৎ খৃস্টানদের) প্রভাব রইল সমুদ্রতীর অঞ্চলে। তখন পর্যন্ত খৃস্টধর্ম শ্বেতাঙ্গদের ধর্মই ছিল’’ (পৃষ্ঠা ২৪৪)। ক্যাপটেন কুকরা পৌঁছুলেন অস্ট্রেলিয়ার এলাকাতে। পর্তুগিজরা এল গোয়াতে। বৃটিশরা মাদ্রাজে। ফরাসি ডুপ্লে (১৬৯৭-১৭৬৩) থেকে ক্ষমতা চলে গেল ক্লাইভের হাতে। ডাচ ওলন্দাজরা নিয়ে নিল ইন্দোনেশিয়ার এলাকা। নেপোলিয়ান গেলেন মিসরে। ১৮৩০ সালে ফ্রান্স নিল আলজিরিয়া, তারপর তিউনিস। মরক্কোকে ভাগ করে নিল ফ্রান্স ও স্পেন। বৃটেন নিল মিসর। ১৯১১ সালে ইটালি নিয়ে নিল ত্রিপলি-লিবিয়া। ১৯১৪-এর ভিতর, আফ্রিকার বিশাল এলাকা বৃটিশরা দখল করল। জার্মানি বলল, তারও ভাগ চাই। ততক্ষণে গোস্তের ভালো ভালো টুকরো অন্য খৃস্টান রাষ্ট্রগুলো মুখে তুলে নিয়েছে। তবে জার্মানি টোগোল্যান্ড, ক্যামেরুন, দক্ষিণ-পশ্চিম আফ্রিকা, টাঙ্গানায়িকা পেল। বেলজিয়াম নিল কঙ্গো। পর্তুগাল নিল এঙ্গোলা-মোজাম্বিক। ১৮৯৪তে উগান্ডাকে নিল বৃটিশ। পুরা আফ্রিকা ভাগাভাগি করে নিল খৃস্টান ইউরোপ। লাইবেরিয়া স্বাধীন হলেও যুক্তরাষ্ট্রের তাঁবেদারী ছিল। খৃস্টান ইথিওপিয়াও দ্বিতীয় বিশ্বযুদ্ধে ১৯৩৭-১৯৪৫ পর্যন্ত ইটালির কর্তৃত্বে গেল কিছুদিন। আন্তর্জাতিকাতেও পাশ্চাত্য পতাকা উড়িয়ে ভাগাভাগি করে নিল। নিউজিল্যান্ডসহ আর প্রশান্ত মহাসাগরীয় দ্বীপগুলো কোনো না কোনভাবে ইউরোপের কবজায় চলে গেল। ইউরোপের শ্বেতাঙ্গ খৃস্টানদের দখল সর্বত্র পূর্ণ হলো। সঙ্গে সঙ্গে চলল পিছনে আসা, সরকারি অণুপ্রেরণায়, খৃস্টান মিশনারিদের ধর্মপ্রচার। নেইল লেখেন, ‘‘১৮৫৭ সালে যখন ডেভিড লিভিংস্টোন প্রকাশ করলেন, ‘মিশনারি ট্রাভেলস এন্ড রিসার্সেস ইন সাউথ আফ্রিকা' এটা এমন উৎসাহ উদ্দীপনা সৃষ্টি করল যে খৃস্ট জগৎের দৃঢ় বিশ্বাস হল যে, সময় এসে গেছে আফ্রিকায় ঝাঁপিয়ে পড়ার, আর এই মহাদেশের ভিতর পর্যন্ত অণুপ্রবেশ করার।' (পৃষ্ঠা ৩২৫)। নেইল লেখেন যে, ক্যামব্রিজে লিভিংস্টোন বিখ্যাত একটা বক্তৃতা দিলেন, আর তখন গঠন করা হল ‘‘দি ইউনিভারসিটি মিশন টু সেন্ট্রাল আফ্রিকা’’। ১৮৬১ সালে মধ্য আফ্রিকাতে পাঠানো হলো খৃস্টধর্ম (পৃষ্ঠা ৩৮৩)। এটা কতকটা এমন যদি ঢাকা, রাজশাহী, চট্টগ্রাম বিশ্ববিদ্যালয় মিলিতভাবে বিদেশে সম্মিলিত ইসলামী মিশন পাঠায়, তার মতো। নেইল একটা মজার কথা লিখেছেন : ‘‘আফ্রিকার পূর্ব উপকূল দিয়ে ভিতরে ঢোকাই যায় নাই। প্রাকৃতিক বাধা ছাড়াও সর্বত্র আরবরা ছিল সেখানে, যারা ইউরোপীয় অণুপ্রবেশকে বাধা দিচ্ছিল’’। (পৃষ্ঠা ৩৮২)। ইংলিশ মিশনারী প্রফেসর মন্তব্য করেন সুদানে খৃস্টধর্ম প্রচারে : ‘‘১৮৮৫ সালে জেনারেল চার্লস গর্ডন খার্তুমে নিহত হলেন মাহদীর সমর্থকদের হাতে। ১৮৯৮ সালে স্যার হার্বার্ট কিচনার ওমডার মানের যুদ্ধে মাহদীর পরবর্তী মুসলমানদের পরাজিত করলেন (বিশ হাজার মাহদী সমর্থক একটি মাত্র দুর্গে শহীদ হলেন)। মাহদী কিচনারের বিজয়ের বছরখানেকের ভিতরই ইভানজেলিকাল ‘চার্চ মিশনারি সোসাইটি'র (১৭৯৯ সালে প্রতিষ্ঠিত) মিশনারিরা এল দেখতে কি করা যায়। মুসলিম খার্তুমেও চারপাশে কিছু করা সম্ভবপর ছিল না। মহা সুযোগ এল দক্ষিণ সুদানে যেখানে মার্কিন প্রেসবাইটেরিয়ান মিশনারিরা প্রথমে মাঠে নামল, তারপর এল চার্জ মিশনারি সোসাইটি। এখানে মিশনারিরা পেয়ে গেল মজার ও না-ছোওয়া প্যাগান উপজাতি-ডিনকা সম্প্রদায়কে, শিলুক ও বারি উপজাতি ও অন্যান্যদের। এই লোকগুলো খৃস্টানদের জন্য মূল্যবান উপাদান প্রমাণিত হল। ১৯১৪ সালের ভিতর প্রথম ফল পাওয়া গেল সেখানে গির্জা সংগঠিত হওয়ার পর।’’ (পৃষ্ঠা ৩৮৮-৩৮৯)। প্রখ্যাত ইসলাম ধর্ম প্রচারক আহমদ দিদাতের এক বক্তৃতা থেকে জানা গেল (‘পিস' টিভিতে ১৯ মার্চ ২০১০ প্রচারিত) যে নিকা ও অন্যান্য কৃষ্ণ সম্প্রদায় আসলেই ‘‘ইসলামপন্থী' উপজাতি ছিল। মিশনারিরা যাওয়ার আগ পর্যন্ত তারা নিরাকার স্রষ্টার উপাসনা করত। তারা কোন মূর্তিপূঁজা করত না। খৃস্টানরা মিশনারিরা তাদেরকে প্রথম যীশুর মূর্তিপূঁজা শেখায়। আলজিয়ার্সকে কেন্দ্র করে আলজিয়ার্সের আর্চ বিশপ কার্ডিনাল লেভিজেরি ‘‘হোয়াইট ফাদারস’’ নামে খৃস্টান মিশন চালিয়ে কৃষ্ণ আফ্রিকীয়দের খৃস্টান বানাতেন। তিনি ছিলেন ফরাসি শ্বেতাঙ্গ। এই মিশনারিরা আরবদের দাস ব্যবসায়ী বলে নিগ্রোদের ভয় দেখালে লেভিজেরি কৃষ্ণ শিশুদের কিনে এনে খৃস্টান বানাতেন। লেভিজেরি উত্তর আফ্রিকায় রোমান ক্যাথলিক চার্চের প্রধান ও পোপের প্রতিনিধি ছিলেন। লেভিজেরি চাইতেন পোপ আরবদের তথাকথিত দাস ব্যবসায়ের নামে আরবদের দমন করুক, আর এ ব্যাপারে সব খৃস্টান রাষ্ট্র একজোট হোক আর পোপ নেতৃত্ব দিক। স্টিফেন নেইল মন্তব্য করেন, ‘‘লেভিজেরি খৃস্টবাদ ও সভ্যতার বাহিনীসমূহের পক্ষে হুশিয়ারি প্রদান করেছিলেন’’ পৃষ্ঠা ৪২৬)। ১৮৮৪ সালে বার্লিনে ‘‘কনফারেন্স অব কলোনিয়াল কোশ্চেনস’’ এসব খৃস্টান রাষ্ট্র এক হয়ে জার্মানি-প্রুশিয়ার নেতা বিসমার্কের নেতৃত্বে সিদ্ধান্তনেয় যেসব খৃস্টান রাষ্ট্র খৃস্টীয় মিশনগুলোকে ও অন্যান্য কার্যাবলীকে উৎসাহিত করবে যা প্রয়োজনীয় জ্ঞান হারাবে। (‘জ্ঞান' অর্থ বাইবেলের জ্ঞান)। লেভিজারি একবার ১৮০০ শিশুকে, যারা আলজিয়ার্সের ছিল (নিশ্চয়ই মুসলমান শিশু) নিজের তত্ত্বাবধানে এনে খৃস্টান রূপে বড় করেন দুর্ভিক্ষের দোহাই দিয়ে। পোপের এই কর্মকর্তা অন্যান্য মিশনারী গোষ্ঠীকেও তার তরিকা অণুসরণ করতে বললেন। গরিব মানুষ, বিশেষ করে বাচ্চাদের কিনে এনে খৃস্টান বানাও আর কি। এই বাচ্চারাই ভবিষ্যতের খৃস্টানদের নিউক্লিয়াস (কেন্দ্র) হবে। রোমান ক্যাথলিক মিশনারিরা চুটিয়ে এই নীতি প্রয়োগ করতে থাকল। কঙ্গোতে ভালোভাবে প্রয়োগ করা হলো এই শিশু চুরি নীতি। পরিত্যক্ত শিশুর দোহাই দিয়ে এই শিশু দাস বৃত্তি বা শিশু চুরি করতে থাকল। এমনকি ইটালিয় অন্যান্য খৃস্টান মিশনগুলো শিশুদের কিনে কিনে খৃস্ট পল্লী বাড়াতে থাকল। স্টিফেন নেইল লিখেন, একবার ত্রিশটা শিশু তিনশো দশ পাউন্ডে খরিদকরা হয় (পৃষ্ঠা ৪২৮, ফুটনোট)। জেজুইট খৃস্টান মিশনারিরাও এই দাস বা শিশু ক্রয়ে নেমে পড়ে ভালভাবে। স্টিফেন নেইল গর্বের সঙ্গে লেখেন যে বেলজিয়ামের সহায়তায় জাঞ্জিবার ও টাঙ্গানায়িকায় আরবদের নিশ্চিহ্ন (এনিহিলেসন-এ ত বুশের ভাষা!)। করার পর যা ঊনবিংশ শতাব্দীর শেষ ভাগে সম্পন্ন হল, টাঙ্গানায়িকায় খৃস্টান মিশনের মিশন ঝলমলে হয়ে উঠল (পৃষ্ঠা ৪৩২-৪৩৩)। নেইল আরো লিখেন, দক্ষিণ আফ্রিকার বাসুটোল্যান্ড যখন জটিল আশ্রিত রাজ্য হলো তখন সে রাজ্য রোমান ক্যাথলিক মিশনারিদের প্রধান কিল্লায় পরিণত হল। সেখানে তাদের মিশনারিদের মানুষ, মেয়ে মানুষ ও অর্থ বানের মতো আসতে লাগল। (পৃষ্ঠা ৪৩৩) পর্তুগাল দখল করেছিল এ্যাংগোলা ও মোজাম্বিক (যে নামটাই মুসলমান মুসা বিন... থেকে)। যেখানে ১৯০৮ সাল পর্যন্ত শিক্ষা ছিল গির্জার নিয়ন্ত্রণে। নেইল সরাসরি বলেন, ‘‘সেখানে সরকারের সমর্থন খৃস্টধর্মে দীক্ষা সহজ করে’’ (পৃষ্ঠা ৪৩৪)। আলজেরিয়া : লোকসংখ্যা ২ কোটি ৬১ লাখ। শতকরা ৯২ জন আরবি ভাষী মুসলমান। ১৮৩০ থেকে ১৯৬২ পর্যন্ত ইউরোপীয় খ্রিস্টানদের দখলে ছিল দেশটি। ১৯৪৫ সালে ৪৫,০০০ ও পরবর্তীকালে দশ লাখ মানুষ নিহত হয় ফরাসীদের হাতে। স্বাধীনতার পর নেতারা সমাজতন্ত্রের পরীক্ষা-নিরীক্ষা করলেন। সমাজতন্ত্র হলো ব্যর্থ। মার্ক্সের দর্শন জনগণ গ্রহণ করল না। ঠেলাঠেলি চলল বেশ। এখন আবার ধার্মিক মুসলমানদের ক্ষমতায় আসা ঠেকাতে নেতারা পাশ্চাত্যের নীতিতে চলে গেছেন। আলজেরিয়াতে গৃহযুদ্ধ লাগিয়েছে খ্রিস্টান জগৎ। ইথিওপিয়া : ১২ লাখ ২১ হাজার ৯০৫ বর্গকিলোমিটারের দেশ। লোকসংখ্যা ৩ কোটি ৩৯ লাখ (১৯৭৫) । চল্লিশ শতাংশ মুসলমান, চল্লিশ শতাংশ খ্রিস্টান এবং বাকিরা প্রকৃতিপূজক। খ্রিস্টানরা প্রশাসনের চাবিকাঠিতে। সমাজতন্ত্র করতে গিয়ে মুসলমানরা বড় শিকার। তবে ক্রুসেডের আমল থেকে খ্রিস্টানরা মুসলমানদের উপর অত্যাচার চালায়। উনিশ শতকের নবম দশকে রাজা জোহানেস মুসলমানদের উপর অমানুষিক নির্যাতন চালায়। প্রায় পঞ্চাশ হাজার মুসলমানদের জোর করে খ্রিস্টান বানানো হয়। উপনিবেশবাদের আমলে ইউরোপীয় খ্রিস্টান শক্তিগুলো ইথিওপিয়ার খ্রিস্টান শাসকদের সঙ্গে মিলে মুসলমানদের উপর অত্যাচার চালায়। ইথিওপিয়ার খ্রিস্টান শাসক জোহানসের মৃত্যুর পর রাজা দ্বিতীয় মেনেলিক ১৮৮৯-এর দিকে মুসলিম প্রধান প্রতিবেশী রাজ্যগুলো যেমন ওগাডেন, হারার, আউসা, আরুমি, জিসনা, ওরালে প্রভৃতি ইউরোপীয় খ্রিস্টানদের সাহায্যে দখল করলেন এবং মেনেলিক মুসলিম নির্যাতন শুরু করে দিলেন। মাদরাসা ও অন্যান্য মুসলিম শিক্ষা কেন্দ্র বন্ধ করে দিলেন। মসজিদ ভেঙ্গে দিলেন। আলেম ও মুসলিম বিদ্বানদের জেলে ভরতে লাগলেন।